**Прв јавен состанок на Агенцијата за аудио и аудиовизуелни медиумски услуги за 2022**

**Добиени ставови и мислења од присутните учесници**

**28.03.2022 година**

Првиот јавен состанок на Агенцијата за аудио и аудиовизуелни медиумски услуги се одржа преку видео конференциска врска, на 28 март 2022 година, со почеток во 12 часот.

Воведно обраќање имаше директорот на Агенцијата, д-р Зоран Трајчевски, кој ги презентираше активностите од изминатиот квартал, спроведени согласно Годишната програма за работа на Агенцијата.

 На состанокот беа презентирани и наодите од Анализата „Родот во медиумите 2021: Родовите прашања и начинот на претставување на жените и мажите во спортската програма на националните терестријални телевизии“, со која за прв пат се дава квантитативен и квалитативен увид во тоа колку и како известуваат националните телевизии за спортистките и спортовите во женска конкуренција, наспроти спортистите и спортовите во машка конкуренција.

На крајот на состанокот беше отворена панел дискусија, на која присутните учесници имаа можност да постават прашања и да дадaт свои коментари.

**Панел дискусија:**

***м-р Емилија Петреска Камењарова, помошничка раководителка на Секторот за програмски работи на АВМУ,*** даде вовед во панел дискусијатапосочувајќи декаод сето тоа што е досега е објавувано било како истражување или како новинарски текстови на тема родот и медиумското известување, како и од учеството на Агенцијата во изработката на новата стратегија за родова еднаквост, беше констатирано дека има една алка којашто недостига и врз основа на тоа е изработено истражувањето за родовите прашања во спортската програма на националните терестријални телевизии. Во него, конкретно низ податоци е посочено како се известува и за спортистите и за спортистките и за спортовите во машка и спортовите во женска конкуренција. Претходно постоеја сознанија за состојбите, но за тоа беа потребни бројки за да се потврдат тие сознанија и врз основа на нив да се градат политики. И во претходните изработени истражувања за родовите прашања, доста често од спортските редакции имаше коментари дека навистина има помалку спортистки и спортови од женска конкуренција на ТВ програмите и на пишаните медиуми (печатени медиуми и онлајн), но дека тоа е така затоа што има помал интерес кај публиката и помала понуда на квалитетен спорт во женска конкуренција. Беше анализирано колку и какво ќе биде влијанието на еден голем настан како што се Летните олимписки игри врз начинот на известување, и се покажа дека тој прави промена, но не води до рамноправност, односно останува доминацијата на машките спортови, особено на тимските спортови. Посочи дека при соочувањето со податоците од истражувањето треба да се има предвид да се размислува што треба да се направи и на ниво на политики во државата, но и на ниво на уреднички одлуки во медиумите за да се популаризира спортот во женска конкуренција и да се информира за постоењето на женски спортски клубови. Голем дел од нив можеби не постигнуваат такви успеси како спортовите во машка конкуренција, но кога се планираат вестите или емисиите може да се најде начин како да се направат прилози за овие вести со кои повеќе ќе се информира за тоа што се прави во женскиот спорт, бидејќи за да се развива спортот во женска конкуренција потребно е пред се луѓето да знаат дека тој постои, да знаат какви се состојбите во однос на него, да знаат што е она што треба да се направи за да се измени таа состојба. Истражувањето за родот во спортските ТВ програми наскоро ќе биде објавено на веб страницата на Агенцијата, и ќе биде отпечатено во форма на публикација која ќе биде доставена до Собранието на РСМ и Министерството за труд и социјална политика.

***Ангела Рајчевска, од Македонската медиумска агенција (МИА),*** сподели информација во однос на нејзиното истражување направено минатата година на оваа тема, кое исто така покажало ниска застапеност на спортови во женска конкуренција. Посочи дека состојбата на ова поле е алармантна и е потребна промена. Како жена од спортот и од медиумите, смета дека навистина жените заслужуваат да им се посвети внимание за да се променат работите. Го пофали истражувањето за родовите прашања во спортската програма на националните терестријални телевизии и начинот на којшто е сеопфатно направено.

***Зоран Фиданоски, член на Советот на АВМУ,*** посочи дека како љубител на спортот и поранешен спортски новинар се согласува со констатацијата дека за жал сеуште во спортот доминира машката популација, иако се поголем продор има и женскиот спорт. Кај сите вистински љубители на спортот постигнатиот резултат е тој што ги става сите спортисти/спортистки во преден план. Сите се сеќаваат кога пред 20 години ракометниот клуб „Кометал Ѓорче Петров“ ја освои европската шампионска титула во ракомет, ракометарките од тој клуб тогаш беа национални хероини и се славеше максимално тој успех и сл. Во последниве години, барем во македонскиот спорт резултатските остварувања коишто се вредни за одбележување и во европски и пошироки рамки, се претежно остварени од машки спортисти, и од тие причини веројатно се повеќе доминантни известувањата за машкиот спорт. Точно е дека доминираат машките спортови, но пак е тоа поврзано со резултатот. Посочи пример дека кај машката атлетика и ден денес се рушат рекорди во повеќе дисциплини, додека во женската атлетика сеуште не се надминати некои резултати кои се постигнати од пред 20-25 години. Добро е што во спортското новинарство во земјава се повеќе има жени новинарки коишто ја следат оваа проблематика и кои би требало да придонесат за поголемо вклучување на жените во повеќето спортови.

***Ангела Рајчевска, од Македонската медиумска агенција (МИА),*** додаде дека нејзината тема на истражување била во насока на тоа дека резултатот не треба да биде репер како спортистите/спортистките ќе бидат претставени во медиумите, бидејќи на медиумите треба да бидат застапени сите подеднакво. Медиумите треба да известуваат и за натпревари во прва лига фудбал за мажи и за прва лига фудбал за жени. Бидејќи како судија во прва фудбалска женска лига суди на натпревари, забележала дека натпреварите кои се медиумски покриени привлекуваат поголема публика. Женските фудбалски клубови немаат значителни успеси во моментов, но секој нареден натпревар клубовите имаат повеќе публика, бидејќи има пренос во живо и граѓаните се интересираат дека има женски фудбал, додека за останатите женски спортови нема преноси. Новинарите треба да опфатат известување за сите женски спортови, па потоа публиката сама да одлучи што ќе гледа.

***Снежана Трпевска, од институтот Ресис,*** се надоврза со сознанието дека „УНЕСКО“ се залага за родов баланс во спортските програми на медиумите и за ова прашање има изработена анализа со податоци што се случувало за време на Олимписките игри, а што надвор од тој период. Истражувањето покажало дека во многу земји кога нема понуда или притисок од големи настани, има многу повеќе натпревари во женски спортови околу 40%, а од нив само 4% биле пренесени во медиумите. Не само во земјава, туку и во други земји постојат така наречени бариери кај лицата коишто се занимаваат со уредување на спортската програма. Во земјава, особено кај комерцијалните телевизии кои имаат помал диверзитет од Јавниот сервис, веројатно бариерите произлегуваат од нивната претпоставка што би сакала публиката повеќе да гледа. Посочи дека би било добро да се има податок што мислат уредниците на спортските редакции во телевизиите во однос на ова прашање.

***Ангела Рајчевска, од Македонската медиумска агенција (МИА),*** додаде дека наодите од истражувањето на „УНЕСКО“ ги има земено предвид при новата тема која ја обработува поврзана со сексизмот во медиумската покриеност во спортот. Смета дека и тие 4% коишто се одвоени за жените во спортот, поголемиот дел се однесуваат на сексизам. Се користат такви наслови кои алудираат на спортистките како личност - мајки, немажени, бремени, разведени и сл. Истакна дека со тој проблем се соочуваме и во земјава, што се гледа и од темата која наскоро ќе биде објавена, за која при подготвувањето, во изјави добиени од страна на спортистките беше посочено дека повеќе медиумите се интересираат за нивниот приватен живот, отколку за достигнувањата кои ги имаат постигнато.

***м-р Емилија Петреска Камењарова, помошничка раководителка на Секторот за програмски работи на АВМУ,*** посочи дека истражувањето за родот во спортската ТВ програма во целост ќе биде објавено наскоро, и во него меѓу другото се дадени истражувања за состојбата во различни делови од светот, кои даваат приказ како се известува за спортовите во женската конкуренција. Освен тоа во истражувањето е посочен и еден квалитативен сегмент за секоја телевизија, односно дали има сексистички говор, како се претставени спортистките и сл.

***Игор Мицевски, од Институтот Ресис,*** се надоврзаво контекст на тоа дека притисок треба да се направи врз медиумите. Посочи дека тоа што денес постои како спорт е нераскинливо поврзано со распределбата на слободното време на средната класа во 19-от век, а популарноста на денешните спортови е медиумски ефект. Додаде дека медиумите треба да му посветат повеќе внимание на женскиот спорт, а она што се перцепира како успех ќе се види подоцна. Примерот со истражувањето на „УНЕСКО“, за соодносот на 40% понуда на спортска содржина, а само 4% застапеност во медиумите е недозволиво да се случува.

***Зоран Фиданоски, член на Советот на АВМУ,*** дополни дека дава максимална поддршка за застапеноста на жените во спортот од секаков аспект. Додаде дека најскапата реклама во САД се продава за време на натпреварите во американски фудбал во машка конкуренција, втората најскапа реклама е за време на натпреварите во машка конкуренција во НБА кошарка. Во светот сеуште доминираат мажите во спортот како општествен феномен. Не се согласува дека треба вината да се префрли на медиумите за тоа дека жените не се доволно застапени, затоа што постигнатите резултати одредуваат кој ќе биде во преден план, затоа што самите медиуми и временски и како уредувачка политика немаат бесконечно многу време за прикажување на сите елементи од било кој спорт. Посочи пример со женскиот ракометен клуб Вардар кој играше во финале за европска титула и исто беше во фокусот на вниманието на овдешната јавност и со публика во салата и пред медиумите. Македонската женска ракометна репрезентација беше на чекор до пласман на европско првенство и загуби во еден натпревар, но и тогаш беше во фокусот на вниманието на јавноста. Овој период се одржуваат натпревари за пласман на светско првенство во фудбал за мажи и тие натпревари се повод цела јавност да зборува за тоа и во овие денови да доминира машкиот елемент во спортот во објавите во медиумите. Смета дека треба многу да се вложи за да има еднаква застапеност на жените во спортот.

***м-р Емилија Петреска Камењарова, помошничка раководителка на Секторот за програмски работи на АВМУ,*** дополни дека за време на подготовката на Стратегијата за родова еднаквост 2021 – 2026 година, на тема родот и спортот се покажаа низа работи на коишто треба да се внимава и каде што треба да се сменат политиките. Една од работите е примерот со општините каде кога треба да се вложат средства во спортот, се вложува во најуспешниот тим којшто постои, тој којшто обично е во машка конкуренција, не се вложува ништо или премалку во развојот на спортовите во женска конкуренција. Втората работа е дека во спортските капацитети во коишто се тренира е неопходно да се обезбедат соодветни услови за да можат таму да тренираат жените, како и базични но многу потребни услови како што се соодветни тоалети или соодветно осветлување кога треба навечер спортистките да си заминат од тренинг. Со спроведеното истражување за родот во спортските ТВ програми не се утврдува вина кон никого, само се констатира состојбата, се покажува таква каква што е и се посочува дека ако е релевантно да се известува не само за успешните туку и за помалку успешните тимови во прва лига во спорт во машка конкуренција, тогаш е еднакво релевантно да се извести и за тимовите во женската прва лига во другите спортови, за да се информира јавноста дека постојат и лиги во женска конкуренција. И кај нас и на глобално ниво има суштински проблем и тоа е добро посочено во истражувањето, медиумите го создадоа спортот таков како што е сега во машка конкуренција, и редно е сега да помогнат да се развие како што треба да биде и во женска конкуренција. И спортистките и спортовите во женска конкуренција заслужуваат да добијат поддршка за да се развијат. Поентата на ова истражување е да не се посочува вина никаде, туку да се развие основа за размислување и за дебата, за тоа што всушност треба да се прави за да се стимулираат спортистките и женскиот спорт.

***Снежана Трпевска, од институтот Ресис,*** се надоврза дека улогата на спортското новинарството не може да биде само известување за спортските резултати и за спортовите такви какви што се. Во реалноста треба да се отвораат прашањата за развојот на спортот, па во тој контекст и темите – зошто женскиот спорт не е толку развиен, каде е проблемот и сл. Не може спортското новинарство да биде само реактивно, односно да рефлектира она што се случува во реалноста, туку треба да се отвораат и други прашања. Важен заклучок е дека ова е поширок проблем, но кога се зборува за медиумите се зборува за уредувачката политика, односно дека не се води свесна уредувачка политика за родовите аспекти, за овој вид различност, како и за многу други различности.

***Дарко Башевски од Здружението за медиумска писменост Планет-М,*** направи паралела во однос на застапеноста на жените во филмската дејност. Посочи дека пред 10-на години почна да се зборува за женскиот филм и присуството на жени режисерки. Вакви дискусии треба да се отвораат за да се поттикне и мотивира женското присуство и во спортот и во медиумите. Во однос на филмската дејност во земјава, се случи спонтано во изминатите 10 години да има се повеќе присуство на режисерки во македонскиот филм. Во моментов жените режисерки повеќе се застапени во домашните филмови, со награди и успеси. Доаѓа нова генерација каде што жените преземаат лидерска позиција, само треба да се мотивираат и да им се отвораат нови врати и во спортот и во медиумите.

***Силвија Митевска од кабинетот на премиерот на Владата на РСМ,*** додаде дека имаат сознанија за родовото портретирање во спортот во женска категорија, но досега немало документ или истражување кое ќе биде со бројки и податоци и кое ќе послужи во идно лобирање и креирање на мерки и активности како да се надмине оваа состојба. Борбата и заложбата за родова еднаквост вклучувајќи го и рамномерното медиумско покривање во спортот е нешто што се води во светски рамки и земјава не е исклучок. Истражувањето ќе помогне и во лобирањето и во креирањето политики и мерки коишто треба да го надминат овој проблем и да придонесе за успешни индикатори и правци како да се известува за спортот во женска категорија. Посочи дека медиумите се оние кои треба да бидат креатор на јавното мислење, да не се објавуваат вести само врз основа на резултати. Додаде дека недостатокот на медиумско покривање на женските спортови влијае и во однос на губење на финансиска поддршка од страна на државата. Еден од условите при аплицирање за ваучери и критериумите кои треба да се исполнат за да се добие финансиска поддршка од државата е и информацијата дали нивните натпревари и лиги се медиумски претставени или не. Од тој аспект во самиот старт се сосекуваат женските клубови коишто сакаат да напредуваат и да го развиваат спортот, односно немаат исти стартни позиции како машките клубови. Ваквите истражувања и дијагностицирање на проблемите коишто постојат во праксата се повеќе од неопходни, за да може да се надминат и да се креираат мерки коишто ќе треба да ги променат работите на подобро.

***д-р Зоран Трајчевски***, ***директор на АВМУ,*** додаде дека Агенцијата за аудио и аудиовизуелни медиумски услуги има законска обврска да го достави истражувањето до Министерството за труд и социјална политика и Собранието на РСМ, за понатака врз основа на овие истражувања ги креираат своите политики. Посочи дека истражувањето дополнително ќе биде доставено и до кабинетот на претседателот на Владата на РСМ и дека се надева дека ова истражување ќе има ефект во креирањето на идните политики на Владата, Министерството и Собранието во однос на овие прашања.

***Снежана Трпевска, од институтот Ресис,*** предложи да не се остане само на оваа дебата и ако е интересно прашањето и за креаторите на политики, можеби е добро да се организира една поширока дебата каде што ќе дојдат различни поединци дури и уредници.

***Ангела Рајчевска, од Македонската медиумска агенција (МИА),*** дополни декае добро истражувањето да се достави до сите медиуми, бидејќи нема присутни спортски новинари, коишто ги засега оваа тема.

***м-р Емилија Петреска Камењарова, помошничка раководителка на Секторот за програмски работи на АВМУ,*** додаде дека за овој состанокбеше пратена покана до спортските редакции на националните телевизии и програмските сервиси на анализираните медиуми, но дека нема нивни претставник.

**Прилог**

**Листа на присутни учесници на јавниот состанок**

|  |
| --- |
| **Листа на присутни учесници на прв јавен состанок за 2022** |
| **Бр.** | **Име и презиме** | **Институција** |
| 1 | д-р Зоран Трајчевски | **Агенција за аудио и аудиовизуелни медиумски услуги** |
| 2 | Лазо Петрушевски |
| 3 | Зоран Фидановски |
| 4 | м-р Драгица Љубевска |
| 5 | м-р Арбен Саити |
| 6 | м-р Емилија Јаневска |
| 7 | д-р Ивана Стојановска |
| 8 | м-р Емилија Петреска Камењарова |
| 9 | Горан Радуновиќ |
| 910 | Горјан Шекеринов |
| 11 | Сања Филиповска |
| 12 | Јетон Исмаили |
| 13 | Димитар Тануров |
| 14 | Цветанка Митревска |
| 15 | Магдалена Д. Довлева |
| 16 | Катерина Доневска |
| 17 | Ружица Б. Јотевска |
| 18 | Тања Пачовска |
| 19 | Сашо Богдановски |
| 20 | Теодора Ристовска |
| 21 | Шчипе Тахири |
| 22 | Виктор Стојанов |
| 23 | Виктор Шиков |
| 24 | Весна Симоновска |
| 25 | Марина Трајкова |
| 26 | Тања Пачовска |
| 27 | Ивана Ниќич |
| 28 | Луција Ѓурковиќ |
| 29 | Снежана Трпевска | Институт Ресис |
| 30 | Игор Мицевски | Институт Ресис |
| 31 | Марија Џиџева | Режисерка  |
| 32 | Никола Георѓиевски | Министерство за труд исоцијална политика |
| 33 | Симона Србиновска | Програмска канцеларија на Совет на Европа во Скопје |
| 34 | Татјана Блажевска | Агенција за млади и спорт |
| 35 | Амир Билали | Агенција за млади и спорт |
| 36 | Силвија Митевска  | Кабинет на премиерот на Владата на РСМ |
| 37 | Ангела Рајчевска | Медиумска информативна агенција – МИА |
| 38 | Бојана Јовановска | Хелсиншки комитет за човекови права |
| 39 | Дарко Башевски | Здружение за медиумска писменост Планет М |
| 40 | Дејан Геоѓиевски | ЦРМ |